จังหวัดยะลา เปิดงานเทศกาลอาหารจานเด็ด ฟื้นฟูเมืองจากโควิด-19 ภายใต้รูปแบบ Sandbox
นายพงษ์ศักดิ์ ยิ่งชนม์เจริญ นายกเทศมนตรีนครยะลา กล่าวว่า หลังจากที่เทศบาลนครยะลาได้เผชิญกับสถานการณ์การแพร่ระบาดของโรคโควิด-19 ซึ่งเป็นระยะเวลากว่า 2 ปีนั้น  ทำให้ประชาชนในพื้นที่ได้รับผลกระทบเป็นอย่างมาก เทศบาลฯ จึงได้มีนโยบานในการฟื้นฟูเมือง ทั้งด้านสังคม การศึกษา เศรษฐกิจ โดยจัดงานเทศกาลอาหารสะอาด รสชาติอร่อย (อาหารจานเด็ด ) ซึ่งจัดในรูปแบบ Sandbox โดยมีมาตรการคือ จำกัดจำนวนผู้ร่วมงานไม่เกิน 1,000 คนผู้ร่วมงานต้องแสดงหลักฐานการฉีดวัคซีนจำนวนไม่น้อยกว่า 2 เข็ม และผู้ร่วมงานต้องสวมหน้ากากอนามัยตลอดเวลา (ยกเว้นขณะรับประทานอาหาร)งานเทศกาลอาหารสะอาด รสชาติอร่อย (อาหารจานเด็ด) เป็นกิจกรรมเสริมของการแข่งขันนกเขาชวาเสียง เทศบาลนครยะลา (Sandbox) เนื่องจากในปีนี้อยู่ในช่วงของการแพร่ระบาดของโควิด-19 ทำให้ประเทศเพื่อนบ้านไม่สามารถมาร่วมงานได้ เทศบาลนครยะลาจึงพยายามจัดกิจกรรมเพื่อให้ผู้มาร่วมงานได้ผ่อนคลายและมีที่รับประทานอาหารพื้นเมือง เพราะด้วยจังหวัดยะลามีเอกลักษณ์ทางสังคมที่โดดเด่นเฉพาะ มีการผสมผสานระหว่างวิถีชีวิตของชาวพุทธ ชาวจีนและชาวมุสลิม ก่อให้เกิดวัฒนธรรมและประเพณีที่หลากหลาย ทำให้อาหารไทยและอาหารพื้นเมืองเป็นที่นิยมมาก งานเทศกาลอาหารจานเด็ดจะช่วยกระตุ้นนักท่องเที่ยวให้เดินทางมาเพื่อท่องเที่ยว สัมผัสวัฒนธรรม วิถีชีวิตและลิ้มลองอาหารไทยพื้นเมืองต้นตำรับดั้งเดิม ซึ่งจะส่งผลให้เกิดการขยายตัวของรายได้หมุนเวียนในระบบเศรษฐกิจของจังหวัดยะลา      นายกเทศมนตรีนครยะลา เปิดเผยเพิ่มเติมว่า ภายในงานเทศกาลอาหารจานเด็ด จะได้อิ่มอร่อยกับอาหารที่หลากหลาย รสชาติล้วนอร่อย จากร้านอาหารที่ผ่านเกณฑ์อาหารสะอาด รสชาติอร่อย ส่งเสริมรายได้และสร้างชื่อเสียงให้แก่ผู้ประกอบการทั้ง 3 จังหวัดชายแดนภาคใต้มากยิ่งขึ้น จะได้พบกับการแสดงบนเวทีมากมายหลากหลาย ทั้งศิลปะ วัฒนธรรม ประเพณี นอกจากนี้ ยังเต็มอิ่มด้วยเสียงเพลงจากศิลปินนักร้องชั้นนำ ท่ามกลางบรรยากาศแสงสี และสวนธรรมชาติสวยงามตลอดทั้ง 3 คืน และนี้คือสิ่งดีๆ ที่เทศบาลนครยะลา ยินดีส่งมอบความสุขให้แก่ชาวเทศบาลนครยะลา วันศุกร์ที่ 4 มีนาคม 2565 พบกับศิลปิน พลพล วันเสาร์ที่ 5 มีนาคม 2565 พบกับศิลปิน บ.เบิ้ล 300 และวันอาทิตย์ที่ 6 มีนาคม 2565 พบกับศิลปิน วงเสือสองเล